Vier dood in Vrystaat-botsingFoto: Verskaf Vier mense is dood en 19 beseer in ŉ botsing Sondagoggend op die R57 tussen Reitz en Kestell in die Vrystaat. Volgens die provinsiale gesondheidsdepartement het die botsing ongeveer 06:00 naby die Afrikaskop-afrit buite Kestell plaasgevind. ŉ Minibustaxi het teen ŉ broodafleweringsvoertuig gebots waarna ŉ bakkie in die ongelukstoneel ingeploeg het. Die nooddienste en provinsiale verkeersdienste is na die toneel ontbied. Vier mense is op die toneel dood verklaar terwyl 19 beseer is. Twee mense is kritiek beseer, nege het ligte beserings en agt het matige beserings opgedoen. Een van die kritiek beseerdes is per helikopter na die Busamed-hospitaal in Harrismith vervoer terwyl die ander pasiënte na die Manapo-hospitaal in Qwaqwa geneem is. Montseng Tsiu, LUR vir gesondheid in die Vrystaat, het haar medelye betuig met die families van die oorledenes en die beseerdes ŉ spoedige herstel toegewens. Foto: Verskaf